Ældre på Saltum Plejecenter sidder på gangene i op til to timer, hvis ikke de beder om hjælp.

»Simpelthen fordi der ikke er tid til at gå hen og hjælpe personen op«, fortæller Kitt Nielsen, der er sosu-hjælper på plejecenteret i Jammerbugt Kommune.

Plejehjemmet er presset efter en fyringsrunde, fordi kommunens lokalpolitikere med budgetaftalen for 2015 besluttede at skære 10 procent af udgifterne per borger over 65 år. Siden 2011 har kommunen sammenlagt skåret en fjerdedel af ældreområdet. Bag nedskæringerne står blandt andre Dansk Folkeparti. Og det gør partiet i 57 af de 66 kommuner, hvor udgifterne per ældre borger er blevet skåret ned, viser en gennemgang, som Politiken Research har lavet.